ธปท.ส่งแผน ICBC ซื้อ ACL ให้คลังภายในเดือนนี้
ธปท. เผย ธนาคารสินเอเซียส่งแผนปรับโครงสร้างผู้ถือหุ้นเฉพาะการขายหุ้นของธนาคารกรุงเทพให้แล้ว เตรียมส่งให้คลังภายใน ม.ค. นี้
18 ม.ค. 2553

ธปท. เผย ธนาคารสินเอเซียส่งแผนปรับโครงสร้างผู้ถือหุ้นเฉพาะการขายหุ้นของธนาคารกรุงเทพให้แล้ว เตรียมส่งให้คลังภายใน ม.ค. นี้ 
นายสรสิทธิ์ สุนทรเกศ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย(ธปท.) เปิดเผยว่า ทางธนาคารสินเอเซีย (ACL) ได้ส่งแผนการปรับโครงสร้างผู้ถือหุ้น ในส่วนที่ธนาคารกรุงเทพจะขายหุ้นที่ถือในACLสัดส่วนประมาณ 19.3% ให้กับธนาคารอินดัสเตรียล แอนด์ คอมเมอร์เชียล แบงก์ ออฟ ไชน่า (ICBC) ของจีนถือแทนมาให้ธปท.ตั้งแต่ช่วงกลางเดือนธ.ค.ที่ผ่านมา ซึ่งขณะนี้ยังอยู่ในขั้นตอนการศึกษาแผนงาน และดูข้อมูลเพิ่มเติม แต่คาดว่าธปท.น่าจะพิจารณาแล้วเสร็จทันสิ้นเดือนม.ค.นี้ และสามารถส่งให้กระทรวงการคลังพิจารณาต่อได้ทันที
“เรื่องแบงก์สินเอเชียตอนนี้ยังอยู่ในขั้นตอนการพิจารณาในรายละเอียด แต่คิดว่าน่าจะเสร็จภายในสิ้นเดือนนี้ และส่งให้คลังพิจารณาต่อได้เลย แต่การจะพิจารณาอนุมัติให้ต่างชาติเข้ามาถือหุ้นในธุรกิจสถาบันการเงินได้เกินกฎหมายกำหนด 49% หรือไม่ เป็นอำนาจของคลัง” นายสรสิทธิ์กล่าว 
นอกจากนี้ ธปท.จะส่งหนังสือให้นายกรณ์ จาติกวณิช รมว.คลัง พิจารณาคำขอขยายเพดานผู้ถือหุ้นต่างชาติใน ACL จากเดิมกำหนดไว้ที่ 49% ภายในเดือนนี้ โดยชี้แจงสาเหตุที่ล่าช้า เนื่องจากเอกสารไม่ครบถ้วน ธปท.ต้องขอเอกสารเพิ่มเติม และยังต้องรอเอกสารรับรองจากทางหน่วยงานต่างประเทศที่กำกับดูแลสถาบันการเงินที่ต้องการเข้ามาถือหุ้นใน ACL ด้วย